Na temelju članka 203. stavka 3. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19), donosim

**ODLUKU**

**O VISINI OTPREMNINE ZA DJELATNE VOJNE OSOBE**

**KOJIMA PRESTAJE SLUŽBA**

**I.**

Djelatnoj vojnoj osobi kojoj prestane služba s pravom na mirovinu na temelju članaka 4., 5., 6., 6.a i 11. Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba (Narodne novine, br. 128/99, 129/00, 16/01, 22/02, 41/08, 97/12 i 118/12), pripada otpremnina u iznosu od deset neto proračunskih osnovica u skladu sa zakonom kojim se uređuju prihodi, primici, rashodi i izdaci državnog proračuna Republike Hrvatske i njegovo izvršavanje.

**II.**

Vojniku/mornaru koji je primljen u službu na temelju ugovora o vojničkoj službi na neodređeno vrijeme i kojem prestane služba na temelju članka 205. stavka 1. točke 10. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19) pripada otpremnina u iznosu od deset neto proračunskih osnovica u skladu sa zakonom kojim se uređuju prihodi, primici, rashodi i izdaci državnog proračuna Republike Hrvatske i njegovo izvršavanje.

**III.**

Djelatnoj vojnoj osobi kojoj pripada pravo na otpremninu na temelju ove Odluke i koja ima priznat status hrvatskog branitelja iz Domovinskoga rata uvećava se otpremnina ovisno o vremenskom sudjelovanju u Domovinskome ratu na način da se za svaki puni mjesec dana sudjelovanja u Domovinskome ratu otpremnina uvećava za iznos od 70,00 eura neto.

**IV.**

Djelatna vojna osoba kojoj pripada pravo na otpremninu iz ove Odluke dužna je do donošenja akta o prestanku službe podmiriti sve obveze prema Ministarstvu obrane.

**V.**

Danom stupanja na snagu ove Odluke prestaje važiti Odluka o visini otpremnine za djelatne vojne osobe kojima služba prestane zbog preustroja ili smanjenja snaga s pravom na mirovinu (Narodne novine, br. 92/18).

**VI.**

Ova Odluka stupa na snagu osmoga dana od dana objave u Narodnim novinama.

**M I N I S T A R**

**dr. sc. Mario Banožić**